„Se amestecă foarte mulți oameni, dintre care unii sunt excesiv de proști, alții sunt excesiv de ticăloși”, „avalanșa de inepții este inepuizabilă”, „mi-e greu să răspund la aceste inepții”, le-a transmis senatorul Șerban Nicolae celor care au criticat amendamentul depus de el la Legea grațierii.



Amendamentul Nicolae permite grațierea celor condamnaţi pentru luare şi dare de mită, trafic de influenţă şi abuz în serviciu.

„Avalanșa de inepții este inepuizabilă. Oamenii sunt foarte proști sau foarte ticăloși. Mi-e greu să răspund la aceste inepții. N-a fost nimic ascuns sau spectaculos. Amendamentele sunt făcute în calitate de senator. Nu cred că partidul se va întruni ca să-mi ceară să-mi retrag amendamentele. Poate cel mult să le respingă. V-aș sugera ca toți care sunt ca Robert Turcescu să-și dea jos rucsacul”, a spus iritat Șerban Nicolae.

Despre faptul că Liviu Dragnea a declarat că nu este de acord cu o asemenea inițiativă legislativă, Nicolae a susținut că acesta a vorbit în nume personal și că, în acest moment, nu există o decizie în PSD. „Declarația lui Liviu Dragnea e corectă pentru domnia sa. Nu suntem în divergență de opinii. Nu avem o decizie privind acest proiect de lege. E un secret absolut, vă dau această informație pe surse”, le-a spus ziariștilor senatorul pesedist.

Îți recomandăm PSD vrea să umple din nou Piețele României

Pe cei care i-au criticat amendamentul i-a numit „excesiv de proști sau excesiv de ticăloși”.



Foto: Facebook Șerban Nicolae

„Am mai văzut o inepție. N-am propus asta în contra situației din spitalele românești. Dacă lumea ar fi fost onestă nu s-ar fi înțeles că am acorda mai multă atenție grațierii în fața altor persoane aflate într-o situație dificilă. Se amestecă foarte mulți oameni, dintre care unii sunt excesiv de proști, alții sunt excesiv de ticăloși”.

Senatorul a dat asigurări că nu face acest amendament cu dedicație: „Nu am pe nimeni de scos din penitenciar”. Singurul motiv pentru care vrea să vadă în vigoare Legea grațierii este acela că, în caz contrar, „România va plăti” în urma condamnărilor la CEDO din cauza condițiilor din închisori. „Acum 15 ani când a fost dată ultima grațiere nu a fost societatea înspăimântată că nu știu ce infractori hidoși ne pun în pericol viața”, a susținut Șerban Nicolae.